《天门开》
清代·任大椿

天门开，光煜爚。流紫坛，辉日壑。仰帝阍，横斗杓。珠熉黄，相璀错。

皇驷骞腾，格泽回薄。历次十二，毕会其络。拂钩陈，九斿翻。

游极下，辟端门。圆灵跃乎金穴，羲曜起于天根。火齐为阶玉砌垣，中有银潢贯其藩。

乘云骈，驾鸾輗，裔裔詄詄往若疑。神光滮蔚胪所知，如历中垣即灵威。

金薄华虫擢钤緌，丹书绿字天语奇。用褒姬德锡乾仪，聿抚九有万亿期。

作者简介：（1738—1789）江苏兴化人，字幼植，一字子田。乾隆三十四年进士，授礼部主事，充《四库全书》纂修官，累迁御史。早年工词章，后乃潜心经学，尤熟于《尔雅》、《说文》、《广雅》。有《弁服释例》、《深衣释例》、《字林考逸》、《释绘》、《小学钩沉》、《子田诗集》等。